ኢሎም ጽሒፎም'ዮም። ኣብ ዩኒቨርሲቲ መቐለ መስራትን ኣተሓባባርን ማእኸል ቅዱስ ያሬድ ማእኸላይ ጥንታዊ ስነ-ጽሑፋት ኢትዮጵያን መጽናዕታት ብራናን ሓጎስ ኣብርሃ (ዶክተር)፡ ካርሎ ኮንቲሮስኒ ዝተብሃለ ኣብ ኤርትራ ዝነበረ ጥልያናዊ ናብ ኢትዮጵያ መጺኡ ብብራና ዝተጽሓፈ ኣተሓሳስባ ዘርኣያእቆብ ክረክብ ከሎ፡ ከምዚ ዓይነት ኣተሓሳስባ ካብ ኢትዮጵያውያን ክወጽእ ስለ ዘይኽእል፡ ጣሊያናዊ ፈላሲ ዝጸሓፎ ክኸውን ኣለዎ ኢሉ ጽሒፉ ምንባሩ የልዕል። ድሕሪ እዚ ጥልያናዊ ጸሓፊ ዝመጽኡ ናይ ኤውሮጳ ጸሓፍትን ሙሁራትን ታሪኽ፣ ባህሊ፣ ሓድጊ ድማ ተመሳሳሊ ተለላ ተኸቲሎም፡ እዚ ፈላስፋ ኢትዮጵያዊ ክኸውን ኣይኽእልን ኢሎም ጽሒፎም፤ ኣብ ኢትዮጵያ'ውን ከም ፕሮፌሰር ጌታቸው ሃይለ ዝበሉ 'ዘርኣያእቆብ ወዲ ኣኽሱም ዘይኮነ ወዲ ጎንደር [ብናይ ቀደም ኣጸዋውዓ በጌምድር] ምዃኑ' ጽሒፎም እዮም። ኣብ ክሊ እዞም ክትዓት ግን፡ ብግእዝ ዝተጽሓፈ ቦኽሪ መጽሓፉ እንተርኢናዮ፡ ኣብ ኣኽሱም ዝተወልደ ወዲ ሓረስታይ ምዃኑ'ዩ ዘረጋግጸልና ይብል ዶክተር ሓጎስ። "ፈላስፋ ዘርኣያእቆብ ግን እቲ ሽዑ ዝነበሮ ኣተሓሳስባ ንካህናት ኣኽሱም ስለ ዘይጥዓሞም፡ ካብ ኣኽሱም ተሰዲዱ'ዩ። ኣብ መገዲ'ውን ጸዲፉ ነይሩ፤ መወዳእታ ኣብ ጎንደር እንፍራዝ ደብረማርያም ይነብር ነይሩ። ምስ ሕብረተሰብ እቲ ከባቢ ብምርድዳእ ድማ፡ ናብራ መስሪቱ ወሊዱ'ዩ ዝብል ታሪኽ ኢና ንረክብ" ይብል። ምስጢር እታ ቐጠልያ መጽሓፍ ተከዘ ዝፈልጦ ምስጢር እንታይ'ዩ?
